גיא ברגר

גיא ברגר (נולד בשנת 1976) הוא קצין צה"ל במילואים בדרגת אלוף-משנה. שימש מפקד מחוז צפון בפיקוד העורף, סגן מפקד עוצבת האש, קצין אג"ם של מפקדת העומק, מפקד חטיבת אפרים, מפקד בא"ח צנחנים ומפקד גדוד 202.

ביוגרפיה 
ברגר למד בבית הספר הריאלי בחיפה. התגייס לצה"ל בשנת 1994, התנדב לצנחנים ושובץ בגדוד 101. עבר מסלול הכשרה כלוחם, קורס מ"כים חי"ר וקורס קציני חי"ר.

בסיום הקורס שב לגדוד 101 ושימש כמפקד מחלקה. לאחר מכן מונה לסגן מפקד פלוגה ובהמשך שימש כמפקד פלוגת החוד בגדוד 101. לאחר מכן מונה למפקד פלגת לוחמים ביחידת מגלן. בהמשך מונה למפקד סיירת צנחנים בין השנים 2004–2005, והוביל אותה בלחימה כנגד הטרור הפלסטיני באינתיפאדה השנייה. לאחר מכן שימש כמפקד מחזור בבא"ח צנחנים.

בספטמבר 2008 הועלה לדרגת סא"ל ומונה לראש ענף חי"ר בחטיבת ביסלמ"ח, ושימש בתפקיד בין היתר במבצע עופרת יצוקה, את תפקידו סיים ביוני 2009.

ב-15 ביולי 2009 מונה למפקד גדוד 202, והוביל אותו בין היתר בפעילות מבצעית ברצועת עזה, בתפקיד זה שירת עד אפריל 2011. לאחר מכן מונה למפקד בא"ח צנחנים בין השנים 2011–2013.

ב-18 באוקטובר 2013 הועלה לדרגת אל"ם ומונה למפקד חטיבת אפרים, ושימש בתפקיד עד 19 באוגוסט 2015. לאחר מכן היה חניך במכללה לביטחון לאומי במחזור מ"ג (2016-2015). בהמשך מונה לקצין אג"ם של מפקדת העומק בין השנים 2016–2018.

בנובמבר 2016, הוגש כנגדו כתב אישום במסגרת עסקת טיעון בבית הדין הצבאי, על שנעזר בפקודיו ובקשם לסייע בטיפול ברכבו הפרטי, בניגוד לפקודות הצבא. על פי הסדר הטיעון הוא נטל אחריות על מעשיו, הועמד לדין על עבירת משמעת בלבד, והמשיך בשירותו הצבאי.

בשנת 2018 מונה לסגן מפקד עוצבת האש, ושימש בתפקיד עד שנת 2019.

ב-4 בספטמבר 2019 מונה למפקד מחוז צפון בפיקוד העורף, תפקיד אותו מילא עד 5 בספטמבר 2021. בגמר התפקיד פרש מצה"ל.

חיים אישיים 
ברגר בעל תואר ראשון בהנדסת תעשייה וניהול ובעל תואר שני בביטחון ישראל, הוא נשוי לסיון ואב לארבעה.

קישורים חיצוניים 
 
 
 
 אורי טל וגילי כהן, אמצעי הלחימה החדשים בזרוע היבשה - הוטמעו במהירות והשיגו תוצאות מרשימות, אתר צה"ל, 21 בינואר 2009, כפי שהועלה באתר עמותת "יד לשריון"
 אופיר ששון, ראש בראש, ביטאון ביבשה, גיליון 20, יולי 2012

הערות שוליים 

לוחמי יחידת מגלן
מפקדי סיירת צנחנים
מפקדי גדודים בחטיבת הצנחנים
מפקדי חטיבת אפרים
מפקדי מחוז צפון בפיקוד העורף
אלופי-משנה בצה"ל
בוגרי המכללה לביטחון לאומי
בוגרי בית הספר הריאלי
ישראלים שנולדו ב-1976